ครม. รับทราบและเห็นชอบการเพิ่มประสิทธิภาพ สายด่วน 1111 ให้รวดเร็ว ตรวจสอบติดตามได้
นางสาวทิพานัน ศิริชนะ รองโฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี รับทราบและเห็นชอบการเพิ่มประสิทธิภาพการดำเนินการเรื่องร้องทุกข์ของสำนักงานปลัดสำนักนายกรัฐมนตรี กับหน่วยงานเครือข่าย (สปน.) โดยมีสาระสำคัญ 2 เรื่องคือ การเพิ่มประสิทธิภาพระบบการจัดการเรื่องราวร้องทุกข์ ด้านกลไกและวิธีการจัดการเรื่องร้องทุกข์ จัดให้มีช่องทางการรับเรื่องร้องทุกข์ เช่น จุดบริการประชาชน 1111 ตู้ ป.ณ.1111 สายด่วนของรัฐบาล 1111 รวมทั้งบูรณาการความร่วมมือระดับกระทรวง/กรม จังหวัด รัฐวิสาหกิจ และหน่วยงานอิสระ 330 หน่วยงาน พร้อมปรับเปลี่ยนแนวทางการประสานงานเรื่องร้องทุกข์ให้สำนักงานจเรตำรวจพิจารณาดำเนินการ ส่งเรื่องต่อให้กองบัญชาการ/ตำรวจภูธรภาค ดำเนินการและติดตามเรื่องร้องทุกข์ เพื่อรายงานผลให้ทราบ ปัจจุบันอยู่ระหว่างการพัฒนา ระบบบริหารจัดการเรื่องร้องเรียนของสำนักงานจเรตำรวจออนไลน์ โดย สปน. ได้ประชุมหารือและเสนอนายกรัฐมนตรีเห็นชอบตามแนวทางดังกล่าว นอกจากนี้ ต้องกำหนดระยะเวลาแล้วเสร็จของงานต้องมีความชัดเจน ในการแก้ไขปัญหาเรื่องร้องทุกข์ เพื่อให้ประชาชนทราบถึงระยะเวลาการดำเนินการแก้ไขปัญหา ช่วยลดเวลารอคอยและลดการติดตามเรื่องกับผู้ปฏิบัติงาน ผลักดันให้เกิดการขยายผลและเชื่อมโยงเครือข่ายด้านการจัดการเรื่องร้องทุกข์ ไปยังระดับภูมิภาคและท้องถิ่น เพื่อให้ปัญหาความเดือดร้อนของประชาชนได้รับการดูแลแก้ไขอย่างครอบคลุมและเป็นธรรม